O‘zbekiston Prezidenti Qozogʻiston parlamenti Senati Raisini qabul qildi

27.09.2017
O‘zbekiston Respublikasi Prezidenti Shavkat Mirziyoyev 27-sentabr kuni Qozogʻiston Respublikasi parlamenti Senati Raisi Kasim-Jomart Tokayev boshchiligidagi delegatsiyani qabul qildi.
Davlatimiz rahbari mehmonlarni qutlar ekan, Qozogʻiston parlamenti delegatsiyasining O‘zbekistonga tashrifi va Oliy Majlis palatalarida oʻtkazilgan samarali muzokaralar natijalari oʻzaro aloqalarning mustahkamlanib borayotganidan dalolat berishini alohida ta’kidladi.
O‘zbekiston Prezidentining joriy yil mart oyida Qozogʻistonga va Qozogʻiston Prezidentining shu oyda O‘zbekistonga davlat tashriflari, shuningdek, davlatlarimiz rahbarlarining muntazamlik kasb etgan va ishonchga asoslangan muloqoti keng koʻlamli O‘zbekiston – Qozogʻiston munosabatlarini sifat jihatidan yangi bosqichga koʻtarish va ularni aniq mazmun bilan boyitishga xizmat qilgani qayd etildi.
Turli darajadagi aloqalar faollashgani, oʻzaro savdo hajmi va turi izchil ortib, diversifikatsiya qilinayotgani, energetika va mashinasozlik tarmoqlarida muhim investitsiya loyihalarini amalga oshirish boshlangani, avtomobil, temir yoʻl va havo transporti sohasidagi hamkorlik kengaygani shundan dalolat beradi.
Chegaraoldi hududlari oʻrtasida oʻzaro tashriflar uyushtirilmoqda, sheriklik munosabatlari mustahkamlanmoqda, mamlakatlarimizda ishbilarmonlik va madaniy-gumanitar tadbirlar birgalikda oʻtkazilmoqda.
Uchrashuvda parlamentlararo hamkorlik, jumladan, xalqaro va mintaqaviy tuzilmalar doirasidagi aloqalarni yanada faollashtirish masalasiga alohida e’tibor qaratildi.
Oliy darajadagi tashriflar davomida erishilgan ikki tomonlama kelishuvlar va qabul qilingan qarorlar ijrosini ta’minlash hamda oʻzaro manfaatli sheriklikka doir istiqbolli loyiha va dasturlarni ilgari surishda mamlakatlarimiz parlamentlari muhim oʻrin tutishi qayd etildi.
Doʻstlik va hamkorlik guruhlari oʻrtasida muntazam uchrashuvlar oʻtkazish, O‘zbekiston va Qozogʻiston parlamentlarining tegishli qoʻmitalari oʻrtasida yaqin amaliy aloqalar oʻrnatish muhimligi ta’kidlandi.
Yuqori martabali mehmon Prezidentimiz Shavkat Mirziyoyevga samimiy va mazmunli uchrashuv uchun minnatdorlik bildirib, Qozogʻiston Respublikasi Prezidenti Nursulton Nazarboyevning salomi va ezgu tilaklarini yetkazdi.
Kasim-Jomart Tokayev Qozogʻiston Respublikasi parlamenti oʻzaro doʻstlik va strategik sheriklik munasabatlarini yanada mustahkamlash yoʻlida O‘zbekiston bilan faol va keng koʻlamli hamkorlikka tayyor ekanini yana bir bor ta’kidladi.